R. Kaliňák, podpredseda vlády a minister vnútra SR: (2009-12-01):
A rovnako určite sa vám ešte nestalo, teda určite sa vám stalo, že aj máte svojho primátora a starostu a nemá práve svoje zastupiteľstvo. Čiže to nie je pre SMER ani pre nikoho iného, ako sa snažíte prezentovať. To je proste smiešna paranoja, ktorú ja nedokážem pochopiť. Viete, skúste si premietnuť, aj ako funguje tento parlament vo vzťahu k vláde. Ani vy mne nediktujete, koľko mám mať zamestnancov. Ani vy mne nediktujete, akým spôsobom mám urobiť organizačný poriadok. Napriek tomu, že som zodpovedný tomuto parlamentu a vy ma kontrolujete, máte kontrolnú funkciu a schvaľujete môj rozpočet. Proste skúste sa na to  pozrieť širšie, ako je vlastne len priestor vášho zastupiteľstva, v ktorom vy ste poslanec a v ktorom vám primátor povedal, že ste bezmenná masa. Slušnému správaniu žiadny zákon nikoho nenaučí. To ani od tohto zákona nemôžete chcieť. Jednoducho platí pravidlo a ja sa s ním plne stotožňujem. Primátor a starosta je, po prvé, najviditeľnejšia časť, a to je pravda a často mu všetci dávajú všetky veci za vinu a zodpovednosť. Je preto neprípustné aj z môjho pohľadu, aby mu určovali ľudia, ktorých nevidí často jeho volič, kto bude presne zástupcom a bude mu robiť dvojičku. Opozíciu mu bude robiť zástupca? No keď je raz zástupca starostu, nemá mu robiť opozíciu. Ak chceme mať opozíciu, tak ju potom akože voľme ako opozičný starosta, urobme takú funkciu a bude opozičný starosta.  Ale keď raz mám mať zástupcu, mám si ho  menovať ja. A teraz nejde o to, koľko ja určím poslancov a koľko urobím zamestnancov. Bezpochyby. Starosta je zodpovedný za hospodárenie a legislatívny orgán, keď to tak poviem, a keďže sme parlamentná demokracia, tak je zvykom, aby bol prvý. Je aj parlament. Parlament je v celom štáte najvyšší orgán, jediný ústavodarný, jediný zákonodarný z pohľadu priamo zákona. Ale faktom zostáva, že mi nemôže povedať, koľko ja mám mať zamestnancov na ministerstve. Vy ma budete odvolávať, budete ako zastupitelia kritizovať primátora, že niečo nerobí dobre, pretože politická zodpovednosť je na ňom. S tým ale ja súhlasím. Aj na vašom primátorovi, vy keď dáte do novín svoje stanovisko, že urobil netransparentné výberové konanie, ja si nepamätám, niečo tam bolo, neviem s čím, so soľou, či čo ste to mali v Prešove, no tak ste ho jasne nabrali a vy ako zastupiteľstvo ste ho kritizovali. Ak chcete byť primátor, kandidujte na primátora, pán poslanec, a potom budete mať iné postavenie, ale  zastupiteľstvo má mať svoju legislatívnu a kontrolnú úlohu vo vzťahu k primátorovi, kde sa tiež delí na vlastne koalíciu, opozíciu podľa toho, kto je úspešnejší. Ale dovolím si povedať, že pamätám si po posledných voľbách, a preto si myslím, že vaša kritika je  absolútne nezaložená na znalosti pomerov, že vaša strana aj strana SDKÚ vyhlásili, že tie voľby vyhrali, to znamená máte väčšinu primátorov a väčšinu starostov. Potom rozhodne ten zákon nemôžeme robiť pre seba. Pretože po tom, čo ste vy vyhlásili, ste nás proste v tých voľbách prevalcovali, a potom ho vlastne robíme pre vás. Čiže z môjho pohľadu vlastne by ste sa mali tešiť a ja len tvrdím, že ak starosta má mať takú veľkú zodpovednosť, mal by mať aj, samozrejme, právo. A keď máte problém s tým, že ako on urobí organizačný poriadok, keď ešte nemá schválený rozpočet, tak môžeme to robiť naopak. Ja urobím organizačný poriadok podľa toho, aký mi schválite rozpočet. A keď chcete schvaľovať rozpočet na základe organizačného poriadku, tak ja vám ho predložím a vy ho obstriháte a poviete, že tam máte príliš veľa ľudí. A čo starosta,   primátor bude zamestnávať toľko isto ľudí, ako vám navrhoval v organizačnom poriadku, keď ste mu dali o 10 %  menej peňazí na mzdy? No asi ťažko. Bude ho musieť prispôsobiť tomu, čo mu schválite. Len zase rozoznávajme  veci. A keď sa smial z toho pán poslanec Pado, že určujeme poradie podľa toho, ako je to v zákone napísané, no tak vy ste to presne popreli, pretože, či je písmeno a) a b) a že ktoré je skôr a že kto je dôležitejší v obci. Ja vám poviem jedno. Podstatný legislatívny orgán je vždy v štáte najpodstatnejší, preto parlament je na prvom mieste. Ale kto je najviac kritizovaný? Ten, kto je výkonný orgán, a ten je v obci starosta, v meste primátor. A vždy ste tvrdili, že primátorov máte úplne všetkých, to máte skutočne naozaj ako drvivú väčšinu primátorov v porovnaní s nami, takže teraz ste vlastne skritizovali všetkých vašich primátorov, lebo v zastupiteľstvách sme tiež na tom nie úplne najhoršie teda ako SMER. To znamená, táto kritika, naozaj sa treba na to pozrieť objektívne. Vznikol ten návrh v ZMOS-e v spolupráci s výborom Národnej rady pre..., a ja sa ešte raz musím poďakovať tak predsedovi výboru pre verejnú správu a jeho členom, že sa urobil kus dobrej práce, veď to chce aj odvahu, to je taký zložitý komplex, že keby vznikla vzbura v ZMOS-e a vo všetkých ostatných organizáciách, tak by sme sa nikdy nikam nedostali. A toto je vzácna zhoda, že ten zákon nakoniec v tom parlamente skončil. Tak si to vážme a uctime aj to, že ľudia vnímajú vždy, keď sa opýtate ľudí, koľkí poznajú starostu, tak v malej dedine skoro všetci, vo veľkom meste možno 40 %. A keď sa ich opýtate na mená zástupcov, tak veľmi málo, veľmi málo poznajú obecné zastupiteľstvo. Nie je to úlohou, pretože by boli málo viditeľní, ale proste tá zodpovednosť je niekde inde. A preto tú dôležitosť úradu musíme dať. Čiže ja len hovorím, že naprávame to, že starostovia a primátori  nemali adekvátne kompetencie na to, aký vážny úrad zastávajú. A na to, že nikto nepribehne za mestským poslancom, ale príde sa sťažovať starostovi, keď mu vytopí pivnicu a podobne. Čiže berte to, pán poslanec, tak, že podľa môjho názoru je druhé čítanie, v tom druhom čítaní  otvorte zákon. Pán poslanec Pásztor, pán poslanec Pado, všetci majú tú možnosť a môžete to tam rozdiskutovať a vo vzájomnom konsenze to pripraviť. Ale ak to chcete zviesť na to, že  kto má byť silnejší podľa toho, akú aktuálne funkciu zastávate, tak dneska sa vám stane, že budete bojovať za poslancov, lebo ste poslanec miestneho zastupiteľstva, a o štyri roky budete  bojovať za primátora, lebo budete primátor. Jednoducho to je absolútne nesprávny prístup. Nesprávny prístup aj z pohľadu pána poslanca mestského zastupiteľstva Pada a určite pán Pásztor bezpochyby v Kráľovskom Chlmci tiež je asi poslancom, primátorom tuším nie je.  Primátor je? Ani jedno? No tak bol primátor, hej? A on by mal obhajovať primátora, ak bol primátor. Jednoducho nemôžeme sa na to pozerať iba z pohľadu primátora alebo z pohľadu zastupiteľstva. Pozerajme sa na to z pohľadu voličov. A čo volič presne chce a koho volič volá prvého na zodpovednosť a podľa tohto to nastavme. Ja si neviem predstaviť, že sa zodpovedám dozornej rade v nejakom podniku, ako vediem podnik, ale ja si nemôžem vyberať ľudí, s ktorými pracujem. To je smiešne, to je absurdné, to nikde na svete nefunguje. Ak ma chcete kontrolovať ako zastupiteľstvo, ak mi chcete dávať proste nejaké úlohy, v tom prípade musí mať starosta a primátor právo, aby vedel veci reálne ovplyvňovať. To  je celý problém. Ďakujem pekne.